# Arnaldo Otegi Mondragon

Arnaldo Otegi Mondragon (Elgoibar, 6 de juliol de 1958) és un polític basc, actual coordinador general de la coalició nacionalista Euskal Herria Bildu des del 17 de juny de 2017. Va ser parlamentari basc per Herri Batasuna i Euskal Herritarrok. En els seus primers anys va ser membre de l'organització independentista armada Euskadi Ta Askatasuna (ETA). Va ser un dels negociadors clau durant les infructuoses converses de pau de Loiola i Ginebra, el 2006.

## Biografia

A la dècada de 1990 va començar la seva carrera política i ràpidament va guanyar protagonisme dins del moviment independentista basc, convertint-se en el líder d'Herri Batasuna. Durant aquest període, va participar en els intents de trobar una solució política i negociada al conflicte basc que van establir les bases del Pacte de Lizarra i la treva d'ETA el 1998. Va dirigir el partit Batasuna, declarat il·legal el 2003 per la seva relació amb ETA, però va continuar les converses amb el socialista Jesús Egiguren per assolir un compromís que conduís a la pau.
Al juny de 2007 va ser condemnat per «enaltiment del terrorisme», empresonat i posat en llibertat a l'agost de l'any següent. L'octubre del 2009 va ser detingut per intentar recompondre Batasuna en el Cas Bateragune, i se li va imposar una condemna de deu anys. El maig del 2012 el Tribunal Suprem d'Espanya va reduir la condemna a 6 anys i mig en considerar-lo membre, però no dirigent d'ETA. Otegi va sortir de presó l'1 de març del 2016, amb la sentència del Tribunal Europeu de Drets Humans contra Espanya per la vulneració per part de l'Audiència Nacional del dret de l'acusat a tenir un judici imparcial, pel qual havia passat sis anys a la presó.
Entre 2013 i 2017 fou secretari general de Sortu i, anteriorment, parlamentari basc per Herri Batasuna, Euskal Herritarrok i Batasuna. Els tres partits polítics foren declarats il·legals per la judicatura espanyola el 2003 per ser considerats sota la tutela d'ETA. És també exmilitant de la desapareguda organització armada ETA politicomilitar, en què participà en el segrest de Luis Abaitúa i d'on s'integrà a ETA militar.
Va ser elegit candidat a Lehendakari per EH Bildu per a les eleccions al Parlament Basc de 2016, però el comitè electoral va invalidar la seva candidatura per estar inhabilitat penalment. Otegi fou elegit coordinador general de la coalició Euskal Herria Bildu (EH Bildu) amb el 84% dels vots el 17 de juny de 2017 al congrés de la refundació de la coalició d'Eusko Alkartasuna, Aralar, Sortu i la plataforma Alternatiba deixant la secretaria general de Sortu.
El 27 de novembre de 2023 Otegi va anunciar a la direcció del partit que no seria el candidat d'EH Bildu a les eleccions al Parlament Basc de 2024. En el tercer congrés d'EH Bildu, el 8 de febrer de 2025 es va reelegir Otegi com a Secretari General.

## Cas Bateragune

El 14 d'octubre de 2009 fou detingut per ordre del jutge de l'Audiència Nacional d'Espanya Baltasar Garzón (i fou acusat d'intentar reconstruir Batasuna). Dos dies després, Garzón n'ordenà l'empresonament per haver intentat suposadament refundar Batasuna i reunir-se amb ETA. Aquest fet fou qualificat d'empresonament polític per part d'Amnistia Internacional i altres associacions. Sortí en llibertat sis anys i mig després, l'1 de març del 2016. El 6 de novembre de 2018 el Tribunal Europeu de Drets Humans va condemnar l'Estat Espanyol per no haver garantit un judici just en el cas Bateragune a Arnaldo Otegi i a quatre dirigents més de l'esquerra independentista basca, i finalment la sentència fou anul·lada pel Tribunal Suprem el 31 de juliol de 2020.

## Referències

* ↑ «Arnaldo Otegi, elegido coordinador general de EH Bildu con el 84% de los votos» (en castellà). Público.es, 17-06-2017. [Consulta: 29 novembre 2017].
* ↑ «Eta gives terrorists disguise manual» (en anglès). The Independent, 15-12-2007.
* ↑ «Spanien: Mutmaßliche Eta-Terroristen gefasst» (en alemany). Der Spiegel, 02-07-2007. ISSN: 2195-1349.
* ↑ «John Carlin Interviews Arnaldo Otegi». Basque peace process. [Consulta: 16 gener 2012].
* 1 2 «Biografía: Arnaldo Otegi, de ETA a la búsqueda de la paz» (en castellà). [Consulta: 1r febrer 2024].
* ↑ Goodman, Al. «Basque independence party banned» (en anglès). CNN. Arxivat de l'original el 16 juliol 2012. [Consulta: 1r febrer 2024].
* ↑ Goodman, Al. «Spain arrests ETA-linked lawmaker» (en anglès). CNN, 08-06-2007. Arxivat de l'original el 8 juliol 2012. [Consulta: 1r febrer 2024].
* ↑ Tribunal Suprem d'Espanya «Ilegalizacion de los partidos políticos Herri Batasuna, Euskal Herritarrok y Batasuna» (en castellà). Sentència. Arxivat de l'original el 1 abril 2019.
* ↑ «Engaging ETA» (en anglès). Irish Times. Arxivat de l'original el 26 setembre 2011.
* ↑ Lázaro, Julio M. «El Supremo mantiene a Otegi en prisión por un voto de diferencia» (en castellà). El País [Madrid], 09-05-2012. ISSN: 1134-6582.
* ↑ AGENCIAS, ANA MARTÍN PLAZA /. «El Supremo rebaja la condena de Otegi de 10 años a seis y medio al no considerarle dirigente de ETA» (en castellà), 09-05-2012. [Consulta: 1r febrer 2024].
* ↑ Gil, Andrés. «El Tribunal de Estrasburgo dictamina que Otegi no tuvo un juicio justo en el caso de la reconstrucción de Batasuna» (en castellà), 06-11-2018. [Consulta: 1r febrer 2024].
* ↑ Biografia de Arnaldo Otegi, eitb.com
* ↑ «El Constitucional cierra a Otegi la posibilidad de ser candidato en estas elecciones y las siguientes» (en castellà), 06-09-2016. [Consulta: 1r febrer 2024].
* ↑ Ormazabal, Mikel. «Otegi es elegido coordinador general de EH Bildu con el 84% de los votos» (en castellà). El Pais, 17-06-2017. [Consulta: 10 febrer 2025].
* ↑ «Otegi dirà avui a la direcció de Bildu que no vol ser candidat a president basc». Vilaweb.cat, 27-11-2023. [Consulta: 28 novembre 2023].
* ↑ «17 juny 2017» (en castellà). RTVE, 08-02-2025. [Consulta: 10 febrer 2025].
* ↑ Detinguts Arnaldo Otegi i diversos membres de l'esquerra abertzale per intentar refer Batasuna 3cat24.cat
* ↑ Garzón envia Otegi a la presó acusat de refundar Batasuna i reunir-se amb ETA 3cat24.cat
* ↑ Garzón encarcela a Otegi por fraguar un frente soberanista sin el PNV y a las órdenes de ETA elpais.com
* ↑ Gallego, Javier. «Otegi no es Mandela pero es un preso político» (en castellà). eldiario.es, 02-03-2016. [Consulta: 3 novembre 2017].
* ↑ «Chile/España: España titubea en la lucha respecto a crímenes contra la humanidad» (en castellà). Amnistia Internacional, 13-06-2002. [Consulta: 3 novembre 2017].
* ↑ Arnaldo Otegi surt de la presó de Logronyo, sis anys i mig després www.vilaweb.cat
* ↑ «Estrasburgo da la razón a Otegi y condena a España por no darle un juicio justo» (en castellà). Público.
* ↑ «El Tribunal Europeu de Drets Humans reconeix a Otegi que no va tenir un judici just». [Consulta: 6 novembre 2018].
* ↑ «El Supremo anula la sentencia a Otegi por pertenencia a organización terrorista en el 'caso Bateragune'» (en castellà). Publico, 31-07-2020. [Consulta: 2 agost 2020].

## Enllaços externs

* Entrevista a Arnaldo Otegi al FAQS (10/11/18)